依韻和宣城張主簿見贈
作者：梅堯臣
朝代：宋

paragraphs: 韓子於文章，所貴不相傚。
譬彼古今人，同心不同貌。
吉從志久慕，亦以重名教。
鳴鐘與享鼎，易厭非苦樂。
祿仕不及親，揚名可爲孝。
君方佐大邑，美錦同翦鉸。
遂令吾鄉民，綢直無曲橈。
既暇乃作詩，欲與前人較。
朝來忽有贈，捧若管窺豹。
又如捕鯨魚，空自持網罩。
心降醉且睡，昏昏不知覺。